UTV PRI Trnavskej univerzite - Učebný plán

**Univerzita tretieho veku – AK. ROK 2024/2025**

Katedra medzinárodného práva a európskeho práva PF TU

a Ústav pre právne otázky náboženskej slobody PF TU

**Vzdelávací program: Ochrana práv jednotlivca v medzinárodnom**

**a európskom práve**

**(jednoročný vzdelávací program)**

Okruh tém v kontexte ochrany práv jednotlivca podľa noriem medzinárodného práva verejného zahŕňa primárne pohľad na vývoj a súčasnú podobu medzinárodnoprávnej ochrany ľudských práv na univerzálnej úrovni v rámci Organizácie Spojených národov a k nej pridružených medzinárodných organizácií ako aj na regionálnej úrovni v rámci Rady Európy, Európskej únie, Organizácie pre bezpečnosť a spoluprácu v Európe, Africkej únie, Organizácie amerických štátov a iných regionálnych medzinárodných organizácií. Prehľad tém z oblasti ochrany práv jednotlivca podľa noriem medzinárodného práva verejného dopĺňajú pohľady na niektoré špecializované problematiky ako sú ľudské práva druhej generácie (sociálne práva) alebo vybrané ľudské práva tretej generácie (právo národov na sebaurčenie či ľudské environmentálne práva).

Okruh tém z práva Európskej únie sa venuje ochrane ľudských práv v práve Európskej únie, ktorá dnes disponuje vlastným katalógom ochrany ľudských práv, ktorým je Charta základných práv EÚ. Poukazuje na postavenie Európskeho dohovoru o ochrane ľudských práv a základných slobôd, ku ktorému má EÚ pristúpiť. Súčasťou ochrany ľudských práv je komplexná právna úprava rovnakého zaobchádzania, ktorá požaduje zákaz diskriminácie z vymedzených dôvodov. Ďalší okruh z oblasti práva EÚ sa týka aktuálnej problematike práva na ochranu osobných údajov, najmä v kontexte prijatia všeobecného nariadenia o ochrane osobných údajov (GDPR), ktoré prináša nový, najmä harmonizovaný, pohľad na ochranu osobných údajov v členských štátoch EÚ.

**Vyučujúci:**

*doc. JUDr. Dagmar Lantajová, PhD.*

***ThLic. Mgr. Michaela Moravčíková, Th.D.***

*doc. JUDr. Peter Varga, PhD.*

*doc. JUDr. Viktor Križan, PhD.*

*JUDr. Metod Špaček, PhD.*

*Dr. h. c. prof. doc. JUDr. Marek Šmid, PhD.*

*JUDr. Miroslava Mittelmannová*

***JUDr. Marcel Vysocký, PhD.***

***JUDr. Ing. Dominika Moravcová, MBA***

**Zimný semester:**

1. **Medzinárodnoprávna a regionálna (Európa, Amerika, Afrika...) ochrana ĽP** *(Dagmar Lantajová)* Všeobecný úvod do problematiky medzinárodnoprávnej úpravy ochrany ľudských práv a základných slobôd. Vývoj a súčasná podoba medzinárodnoprávnej ochrany ľudských práv na univerzálnej úrovni v rámci Organizácie Spojených národov a k nej pridružených medzinárodných organizácií. Medzinárodnoprávna úprava ochrany ľudských práv na regionálnej úrovni v rámci Rady Európy, Európskej únie, Organizácie pre bezpečnosť a spoluprácu v Európe, Africkej únie, Organizácie amerických štátov a iných regionálnych medzinárodných organizácií.
2. **Niektoré nezápadné koncepcie ľudských práv, kultúra a náboženstvo** *(Michaela Moravčíková)* Ľudské práva v islame a iných vybraných nezápadných náboženstvách, regionálne dokumenty o ochrane ľudských práv. Náboženské organizácie a ľudské práva.
3. **Právo na ochranu osobných údajov v práve EÚ** *(Peter Varga)*

Ochrana súkromia a ochrana osobných údajov v podmienkach EÚ a SR. Základné koncepty práva na ochranu osobných údajov. Všeobecné nariadenie o ochrane osobných údajov (GDPR). Práva jednotlivcov pri spracúvaní osobných údajov. Prenos osobných údajov do zahraničia.

1. **Univerzálny systém ochrany ľudských práv s dôrazom na ich kvázisúdnu ochranu** *(Dagmar Lantajová)*

Analýza univerzálneho systému ochrany ľudských práv. Charakteristika medzinárodných paktov o ochrane ľudských práv z roku 1966. Kvázisúdne orgány a proces individuálnych oznámení.

1. **Sociálne práva** *(Viktor Križan)*

Pojem, vývoj a základné pramene sociálnych práv. Medzinárodná organizácia práce, jej pôsobnosť, normotvorba a kontrolný mechanizmus. Pracovné právo Rady Európy: Európska sociálna charta, Dodatkový protokol k Európskej sociálnej charte a Revidovaná Európska sociálna charta.

1. **Práva žien, detí, zdravotne znevýhodnených ľudí** **a zákaz rasovej diskriminácie** *(Dagmar Lantajová)*

Charakteristika medzinárodných dohovorov týkajúcich sa ochrany práv žien, detí, zdravotne znevýhodnených ľudí a zákazu rasovej diskriminácie, kvázisúdna ochrana týchto práv a prehľad judikatúry v danej oblasti.

1. **Vybrané práva III. generácie ľudských práv – právo národov na sebaurčenie, ľudské environmentálne práva** *(Metod Špaček)*

Historický vývoj a súčasné podoba medzinárodnoprávnej úpravy práva národov na sebaurčenie v kontexte činnosti Spoločnosti národov a Organizácie Spojených národov. Formovanie a súčasná podoba medzinárodnoprávnej úpravy ľudských environmentálnych práv v rámci Organizácie Spojených národov a regionálnych medzinárodných organizácií a zoskupení.

**Letný semester**

1. **Ochrana ľudských práv v práve EÚ** *(Peter Varga)*

Postavenie ľudských práv v politikách EÚ. Charta základných práv EÚ ako samostatný ľudskoprávny dokument EÚ. EÚ a pristúpenie k Európskemu dohovoru o ochrane ľudských práv a základných slobôd. Princíp rovn(ak)ého zaobchádzania v práve EÚ (antidiskriminačná legislatíva EÚ).

1. **Rodová rovnosť v práve Európskej únie** *(Peter Varga)*

Priama a nepriama diskriminácia, zastrašovanie, pozitívna diskriminácia. Princíp rovnakej odmeny za rovnakú prácu. Rovnaké zaobchádzanie v zamestnaní a v oblasti sociálneho zabezpečenia. Právna ochrana tehotných žien, šestonedieľok a rodičov. Rovnaké zaobchádzanie v prístupe k tovarom a službám. Mechanizmy vymáhania antidiskriminačnej legislatívy.

1. **Sloboda myslenia, svedomia a náboženského vyznania** *(Michaela Moravčíková)*

Sloboda myslenia, svedomia a náboženského vyznania ako základné ľudské právo a pôvod iných práv, jej ochrana v medzinárodnom a európskom práve. Kolektívne prejavy náboženskej slobody a možnosti ich obmedzenia

1. **Sloboda svedomia** *(Marek Šmid)*

Základná charakteristika slobody svedomia a aplikačná prax výhrady vo svedomí.

1. **Dobrovoľná migrácia** *(Miroslava Mittelmmanová)*

Dobrovoľná vs. nútená migrácia. Právo opustiť krajinu a právo na vstup do krajiny. Právo na ochranu pred vyhostením. Právo na zlučovanie rodín. Pramene a (personálna) pôsobnosť právnej úpravy. Diskriminácia na základe štátnej príslušnosti. Inštitucionálny rámec medzinárodnej migrácie.

1. ***Dohovor Rady Európy o ochrane ľudských práv a základných slobôd a jeho kontrolný systém*** *(Marcel Vysocký)*

Všeobecná charakteristika dohovoru, analýza jednotlivých práv a slobôd v ňom upravených, obsah individuálnej sťažnosti a proces jej prerokovávania pred Európskym súdom pre ľudské práva.

1. **Cezhraničné aspekty rodinného práva** *(Dominika Moravcová)*

Medzinárodné únosy detí a zabezpečenie návratu dieťaťa. Cezhraničné adopcie. Uzatvorenie manželstva s cudzím prvkom a cezhraničný rozvod. Náhradné materstvo v medzinárodnom kontexte.